Komisijos reglamentas (EB) Nr. 3498/93
1993 m. gruodžio 20 d.
dėl operacinių įvykių, taikomų alyvų aliejaus sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 28 d. Tarybos reglamentą (EEB) Nr. 3813/92 dėl apskaitos vieneto ir perskaičiavimo kursų, taikytinų bendrosios žemės ūkio politikos tikslais [1], ypač į jo 6 straipsnio 2 dalį,
kadangi nuo 1993 m. sausio 1 d. Reglamentu (EEB) Nr. 3813/92 įvedama nauja žemės ūkio pinigų sistema; kadangi pagal šią sistemą 1993 m. balandžio 30 d. Komisijos reglamentas (EEB) Nr. 1068/93 dėl žemės ūkio perskaičiavimo kursų nustatymo ir taikymo išsamių taisyklių [2] nustato žemės ūkio perskaičiavimo kursų operacinius įvykius, taikomus nuo 1993-1994 prekybos metų pradžios; kadangi, neatmetant išankstinio nustatymo galimybės, numatytos Reglamento (EEB) Nr. 1068/93 13, 14, 15, 16 ir 17 straipsniuose, reikėtų atitinkamai tiksliai nustatyti žemės ūkio perskaičiavimo kursų operacinius įvykius, taikomus alyvų aliejaus sektoriui;
kadangi 1966 m. rugsėjo 22 d. Tarybos reglamento 136/66/EEB dėl bendro aliejų ir riebalų rinkos organizavimo [3] su paskutiniais pakeitimais, padarytais Reglamentu (EB) Nr. 3179/93 [4], 5 straipsnis numato pagalbos alyvų aliejaus gamybai programą; kadangi ši programa numato pagalbos teikimą aliejaus gamintojams, kurių vidutinės gamybos apimtys yra ne mažesnės nei 500 kg alyvų aliejaus, kuri teikiama visų pirma pateikus įrodymus, kad aliejus buvo pagamintas patvirtintame fabrike; kadangi ekonominis minėtos pagalbos programos tikslas pasiekiamas tada, kai alyvuogės perdirbamos į aliejų; kadangi šiuo atveju, atsižvelgiant į didelį suinteresuotų aliejaus gamintojų skaičių, turėtų būti aiškiai apibrėžtas Reglamento (EEB) Nr. 1068/93 10 straipsnio 2 dalies taikymas;
kadangi pirmiau minėtoje programoje, taikomoje aliejaus gamintojams, kurių vidutinės gamybos apimtys mažesnės nei 500 kg aliejaus, numatoma vienodo dydžio pagalba, priklausanti nuo alyvmedžių skaičiaus, tačiau nesusijusi su faktiškai pagaminto aliejaus kiekiu; kadangi valstybėse narėse gamintojose alyvuogės į aliejų paprastai perdirbamos sausio mėnesį;
kadangi vienodo dydžio pagalba už hektarą, numatyta 1993 m. liepos 19 d. Komisijos reglamente (EEB) Nr. 2019/93, taikančiame specialiąsias priemones mažosioms Egėjo jūros saloms dėl tam tikrų žemės ūkio produktų [5], siekiama išlaikyti gamybos potencialą ir saugoti kaimą bei natūralią aplinką;
kadangi tam tikriems konservuotiems maisto produktams gaminti naudojamo alyvų aliejaus gamybos grąžinamųjų išmokų, numatytų Reglamento 136/66/EEB 20a straipsnyje, atžvilgiu operacinis įvykis turėtų būti nustatomas pagal Reglamento (EEB) Nr. 1068/93 10 straipsnio 2 dalį;
kadangi siekiant palengvinti vienodą šių operacinių įvykių taikymą, reikėtų panaikinti iš dalies pakeistą 1974 m. gruodžio 20 d. Komisijos reglamentą (EEB) Nr. 3224/74, apibrėžiantį įvykį, kurio atveju tampa mokėtina ir turi būti sumokėta subsidija už alyvų aliejų [6], ir turėtų būti paaiškintos kai kurios galiojančios 1985 m. rugsėjo 24 d. Komisijos reglamento (EEB) Nr. 2677/85, nustatančio alyvų aliejaus vartojimo pagalbos sistemos įgyvendinimo taisykles [7] su paskutiniais pakeitimais, padarytais Reglamentu (EEB) Nr. 643/93 [8], nuostatos;
kadangi operacinis įvykis turėtų būti taikomas nuo prekybos metų pradžios;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Žemės ūkio perskaičiavimo kursų operaciniu įvykiu, taikomu gamybos pagalbai, minimai Reglamento 136/66/EEB 5 straipsnyje ir teikiamai alyvų aliejaus gamintojams, kurių vidutinės gamybos apimtys yra ne mažesnės nei 500 kg alyvų aliejaus, laikoma pirmoji mėnesio diena, kurią konkreti alyvuogių siunta pasiekia patvirtintą fabriką, kaip nustatyta Komisijos reglamento (EEB) Nr. 3061/84 [9] 98 straipsnio 2 dalies a punkte, susijusiame su standartizuota kasdiene atsargų apskaita.
2. Žemės ūkio perskaičiavimo kursų operaciniu įvykiu, taikomu gamybos pagalbai, minimai Reglamento 136/66/EEB 5 straipsnyje ir teikiamai alyvų aliejaus gamintojams, kurių vidutinės gamybos apimtys yra mažesnės nei 500 kg alyvų aliejaus, laikoma sausio 1 d. prasidėjus prekybos metams, už kuriuos skiriama pagalba.
2 straipsnis
Žemės ūkio perskaičiavimo kursų operaciniu įvykiu, taikomu vienodo dydžio pagalbai už hektarą alyvmedžių giraičių išsaugoti, kaip numatyta Reglamento (EEB) Nr. 2019/93 11 straipsnyje, laikoma atitinkamų metų sausio 1 diena.
3 straipsnis
Žemės ūkio perskaičiavimo kursų operaciniu įvykiu, taikomu tam tikriems konservuotiems maisto produktams gaminti naudojamo alyvų aliejaus gamybos grąžinamųjų išmokų atžvilgiu, laikoma diena, kurią paduodamas prašymas dėl patikrinimo, minimas Komisijos reglamento (EEB) Nr. 1963/79 [10] 2 straipsnyje.
4 straipsnis
Reglamento (EEB) Nr. 2677/85 7 straipsnio 1 dalies antroji pastraipa pakeičiama taip:
"Žemės ūkio perskaičiavimo kursų operaciniu įvykiu, taikomu vartojimo pagalbai, laikoma data, kurią supakuotos alyvuogės išvežamos iš patvirtintos pakavimo įmonės."
5 straipsnis
Reglamentas (EEB) Nr. 3224/74 panaikinamas.
6 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1993 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. gruodžio 20 d.